CELEX: 62021TN0645
Language: da
Date: 2021-10-06 00:00:00
Title: Sag T-645/21: Sag anlagt den 6. oktober 2021 — Bloom mod Parlamentet og Rådet

29.11.2021   
            
            
               DA
            
            
               Den Europæiske Unions Tidende
            
            
               C 481/39
            
         
      Sag anlagt den 6. oktober 2021 — Bloom mod Parlamentet og Rådet
      (Sag T-645/21)
      (2021/C 481/54)
      Processprog: fransk
      
         Parter
      
      
         Sagsøger: Bloom (Paris, Frankrig) (ved advokaterne C. Saynac og L. Chovet-Ballester)
      
         Sagsøgt: Europa-Parlamentet og Rådet for Den Europæiske Union
      
         Sagsøgerens påstande
      
      
                  —
               
               
                  Europa-Parlamentets og Rådets forordning (EU) 2021/1139 af 7. juli 2021 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 (EUT 2021, L 247, s. 1), særligt artikel 17, 18 og 19, annulleres delvist på grundlag af artikel 256 TEUF og 263 TEUF.
               
            
                  —
               
               
                  Europa-Parlamentet og Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om tilsidesættelse af målsætningerne om et højt miljøbeskyttelsesniveau og bæredygtig udvikling. Sagsøgeren har gjort gældende, at artikel 17, 18 og 19 i Europa-Parlamentets og Rådets forordning (EU) 2021/1139 af 7. juli 2021 om oprettelse af Den Europæiske Hav-, Fiskeri- og Akvakulturfond og om ændring af forordning (EU) 2017/1004 (herefter »EHFAF-forordningen«) genindfører tilskud, som er skadelige for havmiljøet, hvilket er i strid med målsætningerne om et højt miljøbeskyttelsesniveau og bæredygtig udvikling, som er blevet genbekræftet af EU-retsakterne.
               
            
                  2.
               
               
                  Andet anbringende om tilsidesættelse af de almindelige EU-retlige principper om forsigtighed og proportionalitet. Artikel 17, 18 og 19 i EHFAF-forordningen er efter sagsøgerens opfattelse i strid med forsigtighedsprincippet, der er fastsat i artikel 191, stk. 2, TEUF. Desuden er virkningerne af de ovennævnte artikler i strid med det proportionalitetsprincip, der finder anvendelse på fiskeri.
               
            
                  3.
               
               
                  Tredje anbringende om tilsidesættelse af De Forenede Nationers havretskonvention af 10. december 1982, af konventionen om beskyttelse af Middelhavets havmiljø og kystområder af 9. juli 2004 og af princippet om loyal opfyldelse af aftaler. Sagsøgeren har anført, at artikel 17, 18 og 19 i EHFAF-forordningen er i strid med de i ovennævnte konventioner fastsatte forpligtelser på området for bekæmpelse af overfiskning og bevaring af marine ressourcer. Parlamentet og Rådet har tilsidesat princippet om opfyldelse af aftaler i god tro ved at vedtage de anfægtede artikler.